Chris Barnard se stewels teruggegeeProf. Chris Barnard Twee verpleegsters, wat prof. Chris Barnard se teaterstewels 44 jaar gelede gesteel het, het nou met die sak patats vorendag gekom, het Beeld Maandag berig. “Kirsty Templeton en Rene Bates het verlede week, elk met ŉ skoen in die hand, by die Hart van Kaapstad-museum ingestap,” het die kurator van die museum, Hennie Joubert, gesê. Templeton en Bates was in 1969 leerlingverpleegsters by die Groote Schuur-hospitaal. Hulle was een aand besig om ŉ teater skoon te maak toe hulle die wit stewels opgemerk het. Prof. Barnard se naam was in groot, swart letters daarop geskryf. Hulle het besluit om elkeen een te steel. Die twee was die volgende dag te bang om die waarheid te vertel nadat daar so ŉ groot bohaai daarvan gemaak is. Nou, 44 jaar later, het die twee besluit om die stewels aan die museum te gee. Die Hart van Kaapstad-museum vertel die storie van die eerste hartoorplanting. Prof. Barnard is op 2 September 2001 oorlede. -SAPA